Մենք, իհարկե, չենք կարող հստակ իմանալ, թե ինչ չերևացող պատճառներ կան Հունան Պողոսյանի նշանակման համար: Դա միայն կիմանան Փաշինյանն ու Պողոսյանը: Գուցե խնդիրն իսկապես թմրաթրաֆիկինգն է, գուցե այլ խնդիր կա: Բուն հիմնավորումն, ըստ էության, հակասական տպավորություն է թողնում: Մի կողմից, իհարկե, պարզ է, որ եթե կա նարկոթրաֆիկ Հայաստանի տարածքով, ապա այն պետք է սկսվի հարավից, վերջանա հյուսիսով, կամ հակառակը: Սովորաբար որպես նարկոթրաֆիկի ուղղություն քննարկում են Պարսկաստանից Հայաստանով Վրաստան կամ Թուրքիա ուղղությունները: Հետևաբար, եթե նպատակը նարկոթրաֆիկն է, ապա պետք է նույն սկզբունքով մարզպետ-գեներալներ նշանակվեն նաև հյուսիսային մարզերում: Հետո, եթե խոսքը նարկոթրաֆիկի մասին է, ոչ թե զուտ ներհայաստանյան թմրաշրջանառության, ապա դրա դեմ բացառապես մարզպետի ունեցած իրավունքներով ու գործիքակազմով պայքարել դժվար թե ստացվի, անհրաժեշտ է անվտանգության մարմինների կոնկրետ ներգրավվածություն ու նաև համագործակցություն այլ երկրների հետ: Եթե Հունան Պողոսյանը նմանատիպ միջոցառումների կոնտեքստում համակարգելու է Սյունիքի հատվածը, ապա ավելի տրամաբանական կլիներ նրան նշանակել, ասենք, տեղի ոստիկանապետ կամ տեղի ԱԱԾ պետ, կամ տվյալ հարցով օպերատիվ-հետախուզական խմբի տեղի համակարգող կամ ղեկավար: Անհասկանալի է, թե ինչ կապ ունի նարկոթրաֆիկի հետ մարզպետի պաշտոնը, եթե նույնիսկ մարզպետ նշանակվեր ոչ թե Հունան Պողոսյանը, այլ թեկուզ Ջեյմս Բոնդը: Այսքանով հանդերձ չեմ բացառում, որ ինչ-որ կարևոր, չերևացող պատճառ կարող է եղած լինել: